I weekenden er der Blokhus Hundefestival i Rødhus Klit. Det minder på mange måder om Hjallerup Marked bare for firbende væsner, hvis ejere kan prutte sig til prisen på blandt andet alskens lækkerier som griseører og delikat hundefoder.

-	Kom herop til vores bod og meld jer til, hvis I vil med ud at gå og støtte en god sag. Sådan lyder det ud over forsamlingen ved Rødhus Klit. For at få plads til alt det lækre hunde-guf i vovsernes mavser, havde Dyrenes Beskyttelse i dag inviteret på motions-gå-støttetur til fordel for nogle af dyreværnets internathunde. 60 kroner per snude. Så kunne man komme afsted på en 6 km lang, naturskøn luftning af hundene. Indtægterne går ubeskåret til de herreløse hunde på dyreinternatet i Hjallerup. -	Det går til Dyrenes Beskyttelse, så det er en god ting. En rigtig god ting endda, lyder det fra hundelufter Karin Guldager fra Saltum. Vil gerne støtte Dyrenes Beskyttelses arbejde Dyrenes Beskyttelse er dybt afhængige af donationer og hundeluftningsarrangementet er blot endnu en måde at få folk til at støtte op på. -	Når dyrene kommer ind skal de jo vaccineres, øremærkes osv. Alt det koster penge, så dem der deltager i det her er med til at gøre dyrene en stor tjeneste, forklarer Cathrine Cocks, som er internatmedarbejder hos Dyrenes Beskyttelse. En anden, der var taget med på hundelufter-ruten, var Ulla Quist fra Klarup. -	Jeg synes, de gør et stort stykke arbejde hos Dyrenes Beskyttelse og deres internater, så det er en god ting at være med i, synes jeg, lød det inden hun i rask gang fortsatte på ruten anført af en livlig hund i snor. 15 hunde, hvis ejere hver har betalt 60 kroner. Det lyder måske ikke af alverden, men lidt har også ret, ifølge Dyrenes Beskyttelse. -	Det rykker ikke så meget ved det store budget, men det handler også om, at vi er tilstede, når der sker noget lokalt som hundefestivalen i Blokhus. Det vil vi gerne støtte op om, slutter Cathrine Cocks.